'n Belangrike deel van die van die Universiteit Stellenbosch is sy 24 Universiteitskoshuise. Die meeste van hulle is op die kampus in Stellenbosch geleë; twee is op die Tygerberg-kampus vir studente wat Medies en Tandheelkunde studeer. 'n Derde van die Universiteit se studente bly in koshuise; ander bly in Universiteitshuise en Universiteitswoonstelle, of loseer privaat in en om Stellenbosch.
Die "kampuslewe" maak 'n groot deel uit van 'n student se sosiale bedrywighede. Deur op die kampus te bly, maak studente makliker vriende, is hulle deel van die studentegemeenskap en is hulle meer onafhanklik terwyl hulle nogtans gerieflik binne stapafstand van lesingsale en dienste is.
Die koshuise vorm die hart van die kampuslewe en Matie-wees. Hier word vriendskapsbande gevorm en versterk, kultuurverskille ontdek en geniet. Hier word ook 'n groepgees opgebou deurdat koshuisinwoners saam deelneem aan sportkompetisies, en ander formele en informele bedrywighede.
Op die Stellenbosch-kampus is daar 12 vrouekoshuise, nege manskoshuise en een gemengde koshuis. Studente wat in enige van hierdie koshuise geplaas word, is onder die toesig van die koshuis se inwonende hoof, wat op sy/haar beurt bygestaan word deur 'n aantal senior studente wat as raadgewers optree. Hierdie raadgewers help studente om 'n verskeidenheid sake te hanteer, hou toesig oor die gebou se sekuriteit en instandhouding en beplan talryke opvoedkundige en sosiale programme vir die studente.
Elke koshuis is toegerus met moderne wasgeriewe en 'n gemeenskaplike woonkamer om in te kuier, televisie te kyk, of om sommer net in rond te sit. Al die vrouekoshuise en party van die manskoshuise het 'n gemeenskaplike en/of privaat sitkamer waar besoekers ontvang en onthaal kan word. Die meeste koshuise spog met 'n pragtige binnehof en/of tuin om in te ontspan. Teen 'n minimale bedrag kan koshuisstudente hulle persoonlike rekenaars in hulle kamers met die Universiteit se netwerk verbind. Só kry hulle direk toegang tot die Wêreldwye Web, akademiese inligting en biblioteekdienste.
Al die studente wat in koshuise woon kan kies of hulle by die koshuis wil eet of nie. By registrasie aan die begin van die jaar, koop elke koshuisstudent 'n maaltydkwota. Etes word drie keer per dag in die koshuise se eetsale bedien en studente bespreek vir die etes wat hulle wil geniet. Die meeste van die koshuise het ook snoepwinkels waar eetgoed, lekkers en koeldrank verkoop word.
Vier van die koshuise (Heemstede, Hombré, Monica en Simonsberg) en twee Universiteitswoonstelle vir hoofsaaklik nagraadse studente (Huis De Villiers en Concordia) is toegerus met geriewe vir parapleë. Een van die studentehuise (Sweet Heart) voorsien in die behoeftes van kwadripleë. Verder probeer die Universiteit deurlopend om sy behuising meer toeganklik vir studente met gestremdhede te maak.
Universiteit Stellenbosch se koshuise lê hulle daarop toe om 'n kampusomgewing te skep wat studie en persoonlike en sosiale ontwikkeling bevorder. Daarom laat die Universiteit se alkoholbeleid nie die gebruik van alkohol in sy koshuise/woonstelle/huise toe nie, behalwe op goedgekeurde plekke.